
JULIEANNE HOWELLS

Når lidenskapen styrer


Julieanne Howells elsker romantikken av en stormful dag – heldigvis, siden hun bor nord-øst i England der det regner mye. På dager der hun ikke skriver eller leser, liker hun å lage mat. Noen ganger smaker det til og med godt. Hun kompenserer for mangelen på husholdningstalenter ved å være en ekspert på å dagdrømme om heltinner og helter. Å skrive for Harlequin, er drømmejobben.

Peterskatedralen VISTE SEG FRA sin beste side, pyntet med blomsterdekorasjoner så spektakulære at det eneste som overgikk dem var de bryllupskledde gjestene. Halvparten av Europas kronede hoder satt side om side med presidenter, statsministre og Grimentzʼ fremste embetsmenn for å se fyrstedømmets overhode gifte seg.

Så fetterens hviskede beskjed var noe Hans Høyhet prins Leopold Friedrich von Frohburg ikke hadde spesielt lyst til å høre.

«Det virker som om bruden din har stukket av.»

Leo bråsnudde der han satt foran speilet i sakristiet.

«Eller hun har kanskje rettere sagt forsvunnet», la Seb til. «I det ene øyeblikket var prinsesse Violetta på rommet sitt, i det neste …» Han knipset med fingrene. «Borte.»

Leo stirret på ham. Prins Sebastien von Frohburg var den eneste personen han virkelig stolte på, men dette var definitivt ikke rett tidspunkt for en spøk.

«En ung kvinne kledd i brudekjole og med det uvurderlige Elisabetha-diademet vårt på, har klart å forsvinne?»

Seb trakk på skuldrene. «Ja.»

«Hvem i helvete lot det skje?»

Fetteren sendte ham et skrått blikk. «Eh … var ikke det deg, Leo?»

Leo ignorerte ham.

Bli kjent med henne, hadde Seb tryglet ham om. Gjør kur til henne … ikke ta sjansen.

Men han hadde blitt forsikret om at denne Della Torre-søsteren var annerledes. Føyelig. Villig. Anstendig. Og på de få arrangementene de hadde deltatt på sammen hadde hånden hennes vært kjølig og stødig i hans mens hun plettfritt spilte rollen som vordende ektefelle.

Bedre enn den forrige. Storesøsteren hadde stukket av med livvakten sin – livvakten! – bare en måned før hun skulle gifte seg med ham, monarken av Europas eldste og rikeste fyrstedømme, etter en ti år lang forlovelse.

Skammen hadde selvfølgelig blitt påført familien hennes. Han og faren hadde sørget for det. Ingen skulle få besudle navnet von Frohburg. Spesielt ikke en Della Torre – en familie som hadde vært en torn i familien von Frohburgs øye i fire hundre år.

Storhertugdømmet San Nicolo lå ved siden av Grimentz, men siden de ikke hadde en mannlige arving ville den lille staten bli slått sammen med hans etter at Leo hadde giftet seg med den neste storhertuginnen.

En ublodig gjenforening etter flere århundrer med bitter venting.

Grunn nok til å ta sjansen på å gifte seg inn i familien, til tross for den eldste søsterens opprørske side.

Violetta, den yngste datteren, hadde onkelen og regenten hennes forsikret ham om, hadde fått en god oppdragelse og ville aldri gjøre noe slikt.

Leo hadde ikke sett noe behov for å bli bedre kjent med henne og hadde kun møtt henne på de få offisielle tilstelningene de hadde deltatt på sammen etter at de forlovet seg. Han hadde gått gjennom all relevant informasjon da han var forlovet med søsteren hennes. Han visste hvem nøkkelpersonene rundt henne var og hvilken rolle hun spilte i hertugdømmet. Dessuten hadde onkelen hennes vært involvert i de første forhandlingene, og han var fortsatt på plass. Dette handlet egentlig kun om å bytte ut den ene søsteren med den andre i den eksisterende avtalen. Alle bakgrunnsundersøkelsene meldte om en kvinne som hadde levd et rolig og uproblematisk liv.

Leo likte hvor vennlig og lite krevende hun hadde virket de få gangene de hadde møttes. Det lovet godt for et forretningsmessig forhold uten komplikasjoner som romantiske forventninger eller – gud hjelpe ham – følelser fra hennes side. Livet hadde for lengst lært ham å gi blaffen i slikt. Selv om hun ikke var like vakker som søsteren, var han sikker på at han kunne gjøre sin plikt og skaffe seg sønnen og arvingen han trengte. Landets fremtid var avhengig av ham.

Men kunne det virkelig ha skjedd igjen? Hadde denne kvinnen også stukket av? Sinne og ydmykelse skar gjennom ham.

«Var hun alene?» knurret han.

«Så vidt vi vet. Det virker som en spontan handling.» Seb stanset og fisket mobilen opp fra lommen. «Interessant. En av varebilene til firmaet som leverte blomster til mottagelsen har blitt stjålet fra slottsgården.»

«Så hun har et fremkomstmiddel?»

«Det ser sånn ut. Men hvor kan hun ha dratt? Hun har knapt vært i Grimentz. Hvor godt kjent kan hun være?»

Ikke særlig godt. De to familiene hadde holdt avstand siden den forræderske familien Della Torre, den gang en vasallfamilie, stjal storhertugdømmet fra forfedrene hans for fire hundre år siden.

Med mindre hun hadde bestukket en båtfører og tatt vannveien tilbake, var det egentlig bare ett sted hun kunne dra. Det eneste stedet Leo visste at hun faktisk hadde besøkt. Dessverre var det også det siste stedet i verden han ville dra til igjen.

Han begynte å gå mot den private sideinngangen og ringte etter en bil – én rask en – før han ga en rekke ordrer til sikkerhetssjefen sin og Seb, som nå hadde ansvaret for å begrense skadeomfanget.

«Den offisielle versjonen vil være at hun har blitt syk», sa Leo mens han gikk. «Bryllupet er utsatt. Ingen brud ønsker å få den store dagen sin ødelagt av magesyke.»

Seb trakk på smilebåndet. «Vil du at alle skal tro at bruden din er fanget på do? Pressen kommer til å gå amok over det.»

«Det er ikke mitt problem lenger », sa Leo idet en rød Ferrari kom kjørende mot dem.

Han satte seg inn.

«Så hvor skal du egentlig?» spurte Seb mens han lente seg mot den åpne døren.

«Grand-mères slott. Violetta dro dit hver sommer helt til hun døde for fire år siden.»

«Men du har jo stengt det ned.»

«Noe som gjør det til et perfekt gjemmested, er du ikke enig?»

Seb rynket pannen. «Vent, var det ikke der …?»

«Jo», avbrøt Leo ham. «Noe som ikke skal skje igjen.»

Leo rullet ned bilvinduet for å gi noen siste instrukser. «Gi erkebiskopen den blå suiten. Han liker sengen der. Jeg skal få jenta tilbake hit før midnatt slik at han kan vie oss i kapellet da. Du kan være vitne. Vi trenger ikke noe mer. Forbered en pressemelding slik at vi kan kunngjøre bryllupet i morgen tidlig.»

«Er du så sikker på at du kan overtale henne til å komme tilbake?»

«Hun er ikke søsteren sin. Det er nok bare nerver. Det er mange fordeler ved å være gift med meg. Hun må bare se fornuften i det.»

«Å, du må definitivt åpne med det. Hun vil være som voks i hendene dine.»

«Seb, vi er så nær ved å få storhertugdømmet tilbake at jeg nesten kan smake det. Jeg kan ikke la en upålitelig jente som ikke vet sitt eget beste sabotere det.»

Ingen av forfedrene hans hadde kommet i nærheten av å gjenerobre hertugdømmet. Ikke engang faren. Leo ville ha giftet seg med djevelen selv for å bevise for den kaldblodige jævelen at han var bedre enn ham og alle forfedrene deres til sammen.

Han startet motoren og kjørte ut av katedralen, ut i gatene som var stengt på grunn av bryllupsfeiringen og videre nordover, ut av hovedstaden mot grensen som lå tre mil unna.

På den andre siden av innsjøen Sérénité lå storhertugdømmet San Nicolo, frodig og grønt med flotte vingårder og bølgende beitemarker. Det var ikke like rikt som Grimentz, men lunt og innbydende på en måte som Grimentz, med sitt dystre middelalderslott og truende fjell, aldri kunne være.

Slottet til familien Della Torre var ikke hugget ut av kald stein. Prinsesse Violettas forfedre hadde forelsket seg i renessansen og gjenreist San Nicolo i samme elegante ånd. Turistene strømmet til hovedstaden og de vakre landsbyene for å drikke vin og fråtse i ost og bakverk. Innbyggerne var komfortable, men etter at Violettas foreldre hadde omkommet i en flyulykke for tre år siden, bare noen måneder etter at storesøsteren hennes hadde rømt, hadde det begynt å gå rykter om at Della Torre-familien ikke lenger var skikket til å regjere. Onkelen hennes, som var regent siden Violetta ennå ikke var myndig, var upopulær og næret misnøyen med det rigide og gammeldagse styresettet sitt. Jo før Leo kunne gripe inn og overta makten – i konas navn, selvsagt – jo bedre.

Han hadde bare tretten timer å gjøre det på. Etter det ville alt bli mer komplisert.

På slaget midnatt, som i et omvendt Askepott-eventyr, ville den villfarne bruden hans fylle tjueen og ikke lenger være prinsesse Violetta, underlagt onkelens styre, men Hennes Høyhet storhertuginne Violetta Della Torre, San Nicolos eneveldige monark.

Arvereglene sa at den hun giftet seg med ville overta makten, men ikke før hun fylte tjueen. San Nicolo var gammeldags på den måten. De hadde aldri latt en kvinne regjere alene, og onkelen var fast bestemt på at det ikke skulle skje nå. Men hvis de hadde giftet seg tidligere ville Leo ha blitt nødt til å underordne seg ham i månedsvis mens han ventet. Forpliktet til å involvere seg i landets anliggender, men uten reell makt.

Leo hadde løst problemet ved å arrangere bryllupet på bursdagen hennes. Ingen frustrerende ventetid mens onkel hennes satt i maktsetet, og ingen juridiske komplikasjoner. For hvis de ikke var gift før prinsessen ble myndig, ville han bli nødt til å gå gjennom en kronglete juridisk prosess for å bli anerkjent som statsoverhode i konas sted.

Han bet tennene sammen mens han kjørte. Det eneste som sto mellom ham og målet hans, var en ustabil jentunge. Hva var det hun flyktet fra? Et privilegert og enkelt liv. Han skulle ta på seg alt ansvaret som monark. Hun ville aldri trenge å løfte så mye som en finger. Aldri måtte ta vanskelige valg.

«Hun har ikke anlegg for det», hadde onkelen sagt til ham. «Det er bedre å ha deg ved roret.»

Det var greit for Leo. Han var glad for å slippe innblanding fra familien Della Torre. Hva hadde de oppnådd med det pittoreske hertugdømmet sitt? Ost, vin og turisme. Det var alt. De hadde fanget folket sitt i et levende museum. Han skulle oppdatere dem.

Så snart han hadde gjort Violetta til sin kone.

Han girte opp og suste videre.

Han håpet at han hadde gjettet riktig og at han visste hvor hun var på vei. Det var i hans natur å reagere raskt. Han hadde fått det innprentet fra fødselen av.

«Du må aldri nøle. Det er best å handle med besluttsomhet. Ubesluttsomhet er for vanlige folk, gutt.» Farens mantra. Han kunne det godt. I tillegg til flere andre:

«Vennlighet er en svakhet du ikke har råd til.»

«Medfølelse er for tåper.»

«Kjærlighet er en løgn.»

«Kvinner er til for sengesport og avkom. Ellers er de ikke til å stole på.»

Det var synd at faren hans ikke hadde hatt et mantra om det å bli forlatt ved alteret. To ganger. Av to kvinner fra den samme fordømte familien. Men Leo visste hva han ville ha sagt: «Gift deg og få en sønn med henne slik at vi endelig får hertugdømmet tilbake.»

Det er det jeg har tenkt å gjøre, pappa.

Tjue minutter senere passerte han porthuset ved inngangen til bestemorens slott. Et sted han aldri hadde tenkt å besøke igjen. Etter at hun hadde testamentert det til ham, hadde han gitt ordre om å stenge det ned. Bortsett fra å sørge for å holde det ved like ville han ikke ha noe mer med det å gjøre.

Pokker ta den jenta. Hvorfor hadde hun valgt å dra hit? Til stedet han hadde tatt med seg den eldste Della Torre-søsteren til mens de fortsatt var forlovet. Et sted han han hadde sverget å aldri sette sin fot igjen.

Francesca var familiens skjønnhet. Hun hadde arvet morens blå øyne og gylne hår, samt morens høyde og slanke figur. Hun hadde sjarmert og smigret ham, og han hadde ikke hatt den fjerneste anelse om at hun bare brukte ham til å planlegge flukten sin.

«La oss dra til slottet til bestemoren din», hadde hun sagt. «Bare oss to, en natt vekk fra alle de nysgjerrige blikkene.» Han hadde trodd på henne, og da hun spurte om de kunne vente slik at hun kunne komme til ham som jomfru på bryllupsnatten hadde han sagt ja før de gikk til sengs hvert til sitt.

Men neste morgen hadde hun forsvunnet, og en måned senere var hun gift med den tidligere livvakten sin. Utflukten til slottet hadde bare vært en måte for henne å unnslippe faren og San Nicolos sikkerhetsteam på.

Leos ydmykelse hadde vært total, og han hadde lært seg en tøff lekse: Å aldri stole på en kvinne igjen.

De siste vintrene hadde satt sine spor, og veistrekningen opp mot slottet var veldig nedslitt. Han var så fokusert på målet at han gikk glipp av det dype hullet foran seg. Det gjorde dessverre ikke bilen. Den bråstoppet med et rykk og en illevarslende gnisling.

Leo åpnet døren og gikk ut i juliheten, fast bestemt på å fullføre reisen til fots til tross for at han allerede hadde begynt å svette i den mørke dressen.

Så dukket slottet opp bak trærne. Grand-mère hadde lattermildt kalt det sommerhuset, men Chateau Elisabetha var tre etasjer høyt med ni gjesterom og en ballsal utsmykket med speil og malte figurer av dansende par. Det elegante, hvite kalksteinslottet lå i en sidedal omgitt av frodige, grønne fjellsider og hadde et eget naust og en brygge ved innsjøen.

Leo hadde ikke forventet at minnene skulle komme strømmende da han nærmet seg. At det skulle se omtrent likt ut som det hadde gjort før han fylte fjorten og livet hans hadde tatt en brå vending og feriene hos bestemoren umiddelbart hadde tatt slutt.

Han kunne se henne for seg nå, sittende på terrassen med utsikt over innsjøen mens hun drakk snaps og lyttet til Buena Vista Social Club med de elskede adopterte hundene sine ved sin side. Hunder som manglet et bein eller et øre, eller som hadde et knust hundehjerte som hun på en eller annen måte hadde fikset. Uønskede skapninger som hadde funnet et godt hjem her i dette slottet.

Han husket at de noen ganger hadde de fått selskap av andre gjester. Som den siste sommeren han tilbrakte der, da barnebarna til bestevenninnen hennes hadde kommet på besøk i to uker.

To jenter, én av dem så liten at han og Seb hadde kalt henne la fée – feen. Hun hadde diltet etter ham som en hundevalp, men å underholde småjenter hadde vært under hans verdighet som trettenåring, og han hadde funnet en måte å jage henne vekk på.

Så streifet tankene hans til den siste gangen han hadde vært her, da slottet hadde blitt etterlatt til ham i bestemorens testamente.

Til natten han hadde tilbrakt her med Francesca, den eldste av de to jentene.

For en katastrofe det hadde vært.

Men til tross for alt dette hadde slottet fortsatt noe magisk ved seg, noe som forsøkte å overvelde ham nå.

Han kjempet imot. Dette var ikke tiden for meningsløs nostalgi. Det hadde aldri vært til nytte for ham før, og det var ikke nødvendig nå heller.

Blomsterhandlerens varebil sto forlatt ved siden av bygningen. På dashbordet lå en stor solhatt, et skjerf og et par solbriller. Det forklarte hvordan bruden hans hadde klart å unnslippe uten å bli stanset. Hun hadde forkledd seg.

Leo gikk videre. Besluttsomheten hans økte for hvert skritt han tok. Han hadde tatt henne igjen. Nå måtte han bare sette en stopper for dette tullet og overtale henne til å bli med ham tilbake.

VIOLETTA HØRTE brølet fra den kraftige motoren skjære gjennom stillheten, så en plutselig bråstans etterfulgt av smellet fra en bildør.

Hun la telefonrøret tilbake på plass. Hun hadde ikke tid til å vente på at Luisa skulle ta telefonen nå.

Ut vinduet så hun en skinnende rød sportsbil stå forlatt under trærne, men personen som hadde satt den igjen der var allerede ute av syne.

Hvordan hadde de funnet henne så raskt?

Hun nappet raskt støvlakenet av en høyrygget sjeselong og satte seg for å vente med hamrende hjerte. Hun håpet at hun så kongelig og uangripelig ut, men visste at de skjelvende lemmene ville røpe at hun var det motsatte.

Det første hun hørte, var knasende skritt over grusen.

Så de tunge smellene av lærsåler mot flisene i gangen.

Hun rettet seg opp og stirret resolutt fremover. Uansett hvem som hadde kommet for å hente henne, var hun fast bestemt på at hun ikke skulle bli med dem tilbake. Så kom han inn, og hun kjempet for å skjule sjokket. Hun hadde ikke trodd at den strenge brudgommen hennes ville ta seg bryet med å komme etter henne selv.

Violetta stirret på mannen som fylte døråpningen. Mannen som søsteren hennes hadde gått i eksil for å slippe å gifte seg med. Hvordan hadde Francesca beskrevet ham? Som en halvtemmet ulv: rastløs, vaktsom og alltid sulten. Akkurat som mannen som sto foran henne nå.

Han var høy. Han hadde i alle fall alltid raget over henne. Hun hadde blitt fortalt at han var rundt en nitti da de bestemte hvor høye hæler hun skulle få lov til å ha på seg på fellesarrangementer. Minst fem centimeter. Det ville løfte hennes hundre og femtisju centimeter til optimal høyde og få bildene av dem til å se perfekte ut.

I motsetning til paret selv.

Det mørke håret hans falt tykt og glansfullt over pannen. Han hadde en lang, rett og arrogant nese – for hva annet kunne han ha? – og dyptliggende blå øyne som kvinner over hele verden ble mo i knærne over.

Øyne som iakttok henne nå. Munnen hans smilte kanskje, men de fantastiske øynene … de kunne brenne kjøttet av beina hennes.

Det var skikkelig ubeleilig å føle seg tiltrukket av ham selv om hun burde ha forventet det. Hun hadde ikke vært immun mot ham de få gangene de hadde møttes. Men bølgen av varme og lengsel hadde bare vart så lenge de var i samme rom, og eventuelle ettervirkninger hadde alltid blitt undertrykket.

Til slutt.

Violetta bestemte seg for at det beste forsvaret hennes akkurat nå var å angripe.

«Å, er det deg», sa hun, så nonchalant hun kunne på sitt italienske morsmål i håp om å fornærme ham.

Men han kontret med et elskverdig smil og sa med en perfekt italiensk aksent som fikk huden hennes til å krible: «Ventet du noen andre?»

«Jeg ventet virkelig ikke deg. Jeg trodde du var for opptatt.»

«Alle de andre avtalene mine for dagen ble avlyst. På temmelig kort varsel», la han vennlig til. Men hun lot seg ikke lure. Hun kunne se sinnet i de stive skuldrene og de knyttede nevene hans.

«Ja, beklager …» Hun kikket forbi ham ut i den tomme korridoren.

«Jeg er her alene, hvis det er det du lurer på. Jeg dro så fort at sikkerhetsteamet ikke rakk å følge etter. Jeg sa at jeg skulle ringe dem underveis, men glemte dessverre at jeg hadde gitt fra meg mobilen før bryllupet, så de aner ikke hvor jeg er.»

De visste ikke hvor prinsen deres var? Det hørtes usannsynlig ut. «Gjennomsøker de landsbygda etter deg nå da?»

«Selvfølgelig. Men jeg tviler på at noen vil tenke på å dra hit ennå.»

«Det gjorde du.»

«Men jeg vet at du har en fortid med stedet. Så vidt noen andre kan huske, har du ikke det. Med mindre onkelen din eller teamet ditt vet noe.»

Hun fnøs. «Alle rundt meg har blitt byttet ut, og onkelen min bryr seg neppe om feriene niesen hans tok for lenge siden.»

Han rynket pannen. «Har alle rundt deg blitt byttet ut?» Overraskelsen hans hørtes nesten ekte ut, men han hadde vært involvert i endringene i teamet hennes. Hun ville satse livet på det.

Det harde blikket hans brant da det møtte hennes. Ikke av begjær, men av en annen type havesyke: hun var bare en plattform til San Nicolo for ham. Akkurat som alle de andre mennene i livet hennes. Den eneste verdien hennes var arveretten som fulgte med henne. Det var derfor han hadde kommet etter henne selv. Hun hadde nektet ham hertugdømmet, og nå var han her for å sikre seg det.

«Jeg blir ikke med deg tilbake hvis det er derfor du er her», sa hun, på fransk nå.

Hun hadde visst at dette øyeblikket ville komme, men hun hadde ikke forventet å være helt alene med ham når det skjedde. Og ikke når han så slik ut.

Kledd i full militæruniform med et blått bånd som markerte den kongelige statusen hans og et bryst fullt av æresbevisninger fikk han alle de myke, feminine instinktene hennes til å bare ville nyte synet.

Din tåpelige kvinne. Tenk på noe annet.

Blikket hennes flakket over medaljene hans. Hva hadde han gjort for å gjøre seg fortjent til dem bortsett fra å bli født privilegert? Til sammenligning hadde hun blitt nektet å bære sine egne kongelige utmerkelser fra San Nicolo.

«Det vil være et tegn på respekt for din nye posisjon som Grimentzʼ kronprinsesse», hadde onkelen sagt. Han hadde feid bekymringene hennes til siden, akkurat som han hadde sparket, forflyttet eller byttet ut de trofaste medarbeiderne hennes i løpet av det siste halvåret. Til og med Luisa, påklederen hennes, som hadde vært en fortrolig venn. Den eneste hun virkelig kunne snakke med. Hun hadde blitt fjernet en uke før denne farsen av et bryllup. Hun tvilte ikke et øyeblikk på at det var med hennes fremtidige ektemanns samtykke.

Hun kunne ikke tenke på noe av det akkurat nå. Hun måtte komme seg gjennom de neste tretten timene uten å gi etter for brudgommens falske sjarm og forbli ugift. Ett minutt over midnatt ville hun bli storhertuginne, og ingen mann ville ha noe mer å si i livet hennes igjen.

«Kan jeg sette meg?»

Hun skvatt. Hvordan kunne hun ha falt i egne tanker med ham rett overfor seg?

Hånden han dro over ansiktet, var det første tegnet på sårbarhet hun hadde sett fra ham, og nå la hun merke til hvor svett han var i pannen. Han hadde marsjert de siste fem hundre meterne opp hit i en tung militæruniform til tross for sommervarmen. Det var fristende å la ham bli stående, men hun var ikke en hevngjerrig kvinne. Hun flyttet seg til siden for å gjøre plass til ham på sjeselongen.

Han marsjerte mot henne, og Violetta lurte på om hun nettopp hadde invitert en tiger bort til seg.

For guds skyld, Violetta, bestem deg. Er han en ulv eller en tiger?

Han slo hælene sammen og ga henne et kort bukk før han sank ned ved siden av henne. Da han foldet de lange beina under den store kroppen, bestemte hun seg for at han var begge deler. Og at han var farlig.

På nært hold luktet han fantastisk, men det gjorde han jo alltid. Hver gang de hadde møttes, hadde det tatt minst et døgn før effekten han hadde på henne forsvant.

En stor og ganske vakker hånd hvilte på kneet hans. Signetringen med den skinnende blanke rubinen minnet henne om ringen hun egentlig skulle ha hatt på seg nå.

Men her var de i stedet. Kledd i bryllupsstas sittende side om side i dette forlatte huset fullt av støvlakner  og fordums latter. Bildet var en stylists drøm. Og en publisists mareritt.

Violetta kastet et blikk på den tidligere brudgommen sin. Skuldrene hans var ukarakteristisk krumme, og hun la merke til at han hadde et lite sår på haken. Det virket som om han ikke hadde vært like stø på hånden som vanlig da han barberte seg i dag tidlig.

Hun rettet blikket fremover.

Det var ikke lurt å dvele ved noe så intimt som denne mannens morgensrutine, eller at han kunne ha vært nervøs eller sårbar på noen måte. Det kunne føre til andre, mindre uskyldige og farligere, tanker.

Hva var han egentlig, annet enn enda en mann i en rekke mektige menn som så på henne som en handelsvare? Akkurat som faren og onkelen hennes. Hun foraktet dem, men hun foraktet denne prinsen mest fordi han var villig til å gifte seg med en kvinne han knapt kjente, søsteren til kvinnen som hadde forlatt ham, bare for å slå kloa i storhertugdømmet hennes. For en egennyttig handling.

Likevel var det noe ved ham som kalte på henne, noe dypt, mørkt og sensuelt som pulserte gjennom henne som et hjerteslag når hun var nær ham.

Violetta reiste seg og gikk bort til vinduet for å skape litt avstand mellom dem igjen. På den andre siden av innkjørselen var den en gang så plettfrie plenen dekket av myldrende markblomster. De hadde ikke blitt invitert, men hadde funnet tilflukt her likevel. Akkurat som henne. Dette var ett av de få stedene hun noensinne hadde vært lykkelig og blitt vist ekte kjærlighet. Bestemoren hennes og Leos hadde vært bestevenninner, og hun og søsteren hadde feriert her hver sommer selv etter at bestemoren hadde gått bort. Det var det eneste stedet i Grimentz hun hadde fått lov til å besøke.

Grimentz. Det hadde ruvet over henne, både fysisk og følelsesmessig, hele livet. Alle innbyggerne i San Nicolo visste at Grimentzʼ hadde kastet sitt begjærlige øye på storhertugdømmets frodige beitemarker og elegante arkitektur.

Men onkelen hadde bestemt seg for at tiden for gammelt fiendskap nå var over.

Og at ekteskapet hennes skulle være et middel for å nå dette målet.

 

Leo så  henne vandre rastløs frem og tilbake, som om hun følte seg innestengt selv i dette tomme huset, mens det lange skjørtet virvlet opp støv fra det forsømte gulvet.

Hun var liten og slank, med det mørke håret og brune øynene som kjennetegnet folket hennes. Hun var absolutt ingen skjønnhet, men hadde en varme som kunne fange folks oppmerksomhet hvis de tok seg tid til å se etter.

Hun snudde seg mot ham, noe som øyeblikkelig ødela effekten. Den delikate, hjerteformede haken var skjøvet mutt frem. Det gjorde ham sint. Han forventet nervøse og ydmyke unnskyldninger, ikke denne fiendtligheten.

«Visste du at da Marie Antoinette kom til Frankrike for å gifte seg, så hadde de satt opp et telt helt inntil grensen», sa hun. «De ledsaget henne inn i det, tok av henne alt hun hadde på seg og byttet det ut slik at var hun kledd i franskproduserte plagg fra topp til tå da hun først satte fot på fransk jord. Til og med undertøyet hennes, tok de, som om de prøvde å utslette det hun var. Som om det ikke var godt nok.»

Han kjente et stikk av uro. Hadde teamet hans gjort noe lignende uten at han visste om det? Nei, absolutt ikke! Han hadde godkjent alt, inkludert kjolen hennes.

Den tettsittende, høyhalsede overdelen og de lange ermene var laget av de fineste blonder. Et silkebånd omkranset den slanke midjen hennes, og under falt et fyldig skjørt i elfenbensfarget silke helt ned til gulvet og dekket tærne hennes.

Synet gledet ham, akkurat som det ville ha gjort enhver mann i hans posisjon. En perfekt, jomfruelig brud i en kjole som var som skapt for prinsessegemalen hun var ment å være.

«Jeg synes at det er en ganske vakker kjole», sa han. «Du ser nydelig ut i den.»

«Du trenger ikke å ha den på deg. Og den er ikke meg. Den er ikke i nærheten av å være meg.»

Han rynket pannen. «Så hvorfor, om jeg får spørre, valgte du den da?»

«Det gjorde jeg ikke. Du gjorde det.»

Da han stirret uforstående på henne, la hun til: «Fotografiene? Som de sendte til deg for godkjenning.» Hun senket stemmen for å etterape hans: «Veldig fin, men hun skal selvfølgelig ha på seg Elisabetha-diademet i bryllupet.»

Imitasjonen var ikke spesielt smigrende. Han antok at det ikke var meningen den skulle være det heller. Sinnet hans steg.

«Du stakk av fordi du ikke liker kjolen din?»

Hun sendte ham et rasende blikk. «Hvis jeg hadde fått lov til å gå med klokke, ville jeg ha notert dette klokkeslettet for all ettertid. For det, Deres Høyhet, er den aller første gangen du har spurt meg om hva jeg føler om ekteskapet vårt.»

«Det er umulig. Vi har snakket sammen mange ganger før.»

Hun så på ham, noe som ga ham tid til å gå gjennom de få gangene de hadde møttes. Alltid i offisiell sammenheng. Alltid omgitt av andre. Greit, så hadde de knapt hatt et øyeblikk sammen på tomannshånd.

«Du spurte meg om hvordan vinhøsten hadde vært», sa hun. «Du spurte meg om jeg foretrakk operaene til Beethoven eller Mozart.»

«Mozart.» Det husket han godt.

«Jeg avskyr faktisk opera. Foreldrene mine dro meg alltid med dit. Så jeg løy.»

«Du kunne ha fortalt meg sannheten.»

«Hva var poenget? Ville noe som helst ha fått deg til å ombestemme deg angående ekteskapet vårt? Ikke med storhertugdømmet på spill.

Og du ga aldri inntrykk av at du brydde deg om meg. Når du tok hånden min, var det som om du plukket opp en sokk fra gulvet, så uengasjert var du. Det føltes som om du aldri så meg. Vet du hvor nedverdigende det er å være så … så …» Hun strevde med å finne ordet. «Ubetydelig.»

«Men jeg husker en rekke interessante samtaler», sa han med et beroligende smil.

«Å, ja.» Hun laget hermetegn i luften «Samtaler. Første gang vi møttes, bevilget du meg tjue minutter. Vi gikk en tur på terrassen utenfor slottet ditt. Du  påpekte arkitekturen og endringene forfedrene dine hadde gjort, og de du hadde planer om å utføre. Så fortalte du meg hva som ville bli forventet av meg som din kone. Jeg har glemt detaljene, men det virket som om det viktigste kravet var at jeg skulle adlyde i stillhet. Og selvfølgelig gi deg en arving eller to.

«Etter det møttes vi bare ti minutter før vi skulle vise oss offentlig. Alltid i Grimentz. Jeg fikk informasjon om hvor jeg skulle stå, hvor jeg skulle sitte og når jeg skulle sette meg. Definitivt aldri før du hadde satt deg. Staben din sendte meg informasjon om hvem jeg kunne snakke med, hvem jeg ikke fikk lov til å snakke med og hva jeg skulle si. Du var også veldig tydelig på hva vi skulle snakke om med hverandre. Først og fremst San Nicolos vinhøst og osteproduksjon, men også veldedighetsarbeidet mitt så lenge det ikke var noe kontroversielt. Noe som utelukket tenåringsmødrene jeg jobber med å få gjennom skolen. Du holdt meg bare i hånden når det var andre til stede, og med andre mener jeg andre rangspersoner eller pressen, ikke staben vår. Du tiltalte meg ikke ved fornavn en eneste gang, og ga meg heller ikke tillatelse til å bruke navnet ditt. Og etter alt dette tror du at jeg liker tanken på å gifte meg med deg og måtte ha … måtte gjøre …», hun viftet med hånden, « … det. Skal jeg fortsette?»

Hun fikk det til å høres ganske ille ut. «Turen på terrassen var ikke første gang vi møttes», påpekte Leo i et forsøk på å forsvare det uforsvarlige.

Hun fnøs. «Du oppførte deg enda verre da vi ferierte her sammen. Du overså meg stort sett, men når du la merke til meg var det bare for å jage etter meg med en håndfull edderkopper. Og jeg hater edderkopper», sa hun mørkt.

Han kastet et blikk på den tilslørte lysekronen over hodet hennes der det hang flere spindelvev. Hun hadde visst flyktet til feil hus.

«Jeg var tretten. Du kan kanskje være enig i at jeg har modnet siden den gang?»

«Modenhet og sjarm er ikke det samme.»

Au.

«Da vil jeg gjerne be deg om unnskyldning, først for at jeg jaget deg med edderkopper og så for at jeg åpenbart har vært en idiot av en forlovede.»

Hun sperret opp øynene. Kanskje hun ikke hadde forventet en unnskyldning? Men så sank hun sammen. «Og hva om vi er fysisk uforenlige? Hva om sexen er forferdelig? Hva om jeg ikke liker det?» Hun hørtes fortapt ut.

«Da har jeg definitivt gjort noe galt, og det er jeg ikke kjent for.»

Hun skulte olmt på ham. «Du har jo fått lov til å tilegne masse erfaring, mens jeg ikke har fått noe. Hvordan er det rettferdig? Jeg er så beskyttet at jeg ikke kan skille en erigert penis fra en sengestolpe. Ikke bokstavelig talt, selvsagt. Jeg har sett bilder.»

Bilder? Hva slags bilder? Kunstneriske? Erotiske? Tankene hans jobbet på høygir.

«De sa ikke noe om at du var så likefrem.»

«Det er jeg ikke. Jeg er vanligvis veldig veloppdragen og kultivert. Du får visst frem det verste i meg.»

Hun begynte å vandre rundt og mumle for seg selv. «Hvordan kunne jeg la dette skje? Hva tenkte jeg på? Og han måtte jo bare finne meg her.»

Han var visst ikke lenger en nødvendig deltaker i samtalen, men klokken gikk. Han måtte få kontroll over situasjonen. Måtte roe henne ned, overtale henne til å bli med ham tilbake til slottet og sørge for å få dem gift. Før midnatt.

Det var på tide å prøve en annen fremgangsmåte.

 

«Hva hadde du tenkt å gjøre da du kom hit?» spurte han.

Violetta stanset opp.

Ringe Luisa fra hustelefonen og be henne om å sende en båt til slottets private brygge for å plukke henne opp. Men Luisa hadde ikke tatt telefonen, og så hadde Ferrarien ankommet.

«Jeg vet ikke. Jeg hadde ikke tenkt så langt frem i tid. Jeg håpet kanskje at det skulle være en husholder eller noe her.» Løgn, selvfølgelig. Hun hadde ikke tenkt å fortelle ham, en mektig og egennyttig mann, hva hun hadde planlagt å gjøre. Hun hadde for lengst lært seg å holde meningene sine for seg selv.

«Da ville du ha vært heldig. Stedet har vært stengt siden bestemoren min døde.»

Hun så seg rundt på alle møblene som var dekket av støvlaken.

«Jeg skjønner det nå. Jeg ble forresten veldig lei meg da jeg hørte at hun hadde gått bort. Jeg var veldig glad i bestemoren din.»

Han svarte ikke, bare stirret i gulvet foran seg. Det var et velkjent faktum at han og bestemoren hadde vært uvenner siden han var tenåring. Hun lurte på om Leo angret på det.

Han så opp, men kommenterte det ikke, tilsynelatende uberørt.

«Vi kan bli her en stund. Det er ikke det første stedet de vil lete etter oss på», sa han. «I mellomtiden synes jeg vi skal løsne litt på snippen.»

Violetta la hånden over brystet. Han kunne ikke mene …

Han hevet et bryn. «Jeg vil gjerne ta av meg alt dette.» Han gestikulerte mot antrekket sitt. «Dette huset har mange sjarmerende sider, men et klimaanlegg er ikke en av dem.»

Han reiste seg og begynte å fikle med utmerkelsene som prydet brystet hans, men fikk ikke åpnet spennen som holdt dem på plass. «Jeg beklager, men den sitter visst fast. Kan du hjelpe meg?»

Det at han tok av seg jakken, var et tegn på at han ville at de skulle bli en stund – og slå ihjel noen timer til midnatt – men kunne hun ta sjansen på å bevege seg nærmere ham? Faktisk ta på ham? Violettas hjerte hamret vilt ved tanken.

«Jeg biter ikke, hvis det er det du er redd for», sa han med et skjevt smil som fikk hjertet hennes til å slå enda raskere.

Nei, men hun var bekymret for at hun kanskje ville at han skulle gjøre det. Hvorfor måtte kroppen hennes reagere slik på ham hver gang de møttes?

Hun rikket seg ikke. «Kan du ikke bare rive den av?» spurte hun.

Han så forferdet ut.

«Man river ikke ting av en paradeuniform! Har du møtt kammertjeneren min? Hvis Matteo ikke får den tilbake i perfekt stand, kommer han til å torturere meg i minst en måned. Han kommer til å sende meg til offisielle tilstelninger i stråhatt og lederhosen eller noe sånt, pokker ta omdømmet hans.»

Det fikk henne til å smile mot sin vilje, og hun bestemte seg for å hjelpe ham.

Hun slengte på skjørtene, ranket ryggen og gikk mot ham. Det så ut til å more ham. Et distraherende, skjevt smil dukket opp på ansiktet hans.

Så nært var øynene hennes på høyde med det brede brystet hans, som så enda mer imponerende ut med alle medaljene og stjernene som var festet på det.

Violetta løftet hånden mot spennen som holdt den klirrende raden med utmerkelser på plass. Mistenkelig nok løsnet nålen med en gang. Hun plasserte medaljene forsiktig på sjeselongen bak dem mens intense blå øyne fulgte nøye med på eneste bevegelse hun gjorde.

«Ikke gjør det.»

«Ikke gjør hva?» spurte han uskyldig.

«Ikke stirr på meg på den måten.» Det gjorde henne varm, mye varmere enn hun allerede var i den tettsittende kjolen og de tunge skjørtene.

«Du sa at jeg aldri hadde sett deg ordentlig før. Jeg gjør opp for det. Jeg skal slutte hvis det gjør deg ukomfortabel.» Han løftet blikket og rettet det mot rommet bak henne. «Er det bedre?»

Hun savnet de blå øynene på seg, men det ville snø i helvete før hun innrømmet det. Hun tok tak i ordensbåndet som gikk over brystet hans og løftet det oppover. Han senket hodet og lot henne ta det av ham. Håndleddet hennes streifet toppen av håret hans, mykt og silkeaktig og utrolig intimt.

Så tåpelig hun var. Det var bare hår, men fingrene hennes skalv likevel da hun forsiktig plasserte båndet ved siden av medaljene.

Han tok av seg jakken med et lettet sukk. Duften av parfyme og svette fylte luften. Violetta senket hodet, men den invaderte likevel sansene hennes.

«Takk», sa han mens kneppet opp de øverste skjorteknappene og rullet opp ermene.

Violetta blunket.

Han hadde vært kjekk i full uniform, men nå, kledd i svarte bukser med en smal, skarlagensrød stripe langs siden, bukseseler og opprullede ermer, så han helt fantastisk ut.

Et glimt av bevegelse i hagen fanget plutselig oppmerksomheten hennes.

«Det er noen der ute.»

Leo var øyeblikkelig på vakt. Han spant rundt for å plassere seg mellom henne og vinduet.

«Hvor?» forlangte han å få vite.

«I skogkanten, rett bortenfor markblomstene på plenen.»

Han ble smal i blikket. «Jeg ser ingenting.»

«Kanskje noen fulgte etter deg hit likevel.»

«Lite sannsynlig. Det var bare teamet mitt som så meg forlate katedralen.»

«Kanskje det alt var noen her da vi kom? En innbruddstyv eller noe. Burde vi ikke i det minste undersøke det?»

«Jeg kan gå og sjekke hvis det vil få deg til å føle deg bedre. Vent her.» Han gikk mot døren. Violetta fulgte etter ham.

«Jeg blir ikke her inne alene. Hva om det allerede er en medskyldig i huset?»

Han så ned på henne. «Var stedet låst da du kom?»

«Ja, jeg hentet reservenøklene i nøkkelsafen som bestemoren din brukte.»

«Og alle skoddene var fortsatt for vinduene?»

«Ja, jeg åpnet denne for å slippe inn litt lys.»

«Vel, hvordan skulle denne mystiske medskyldige ha kommet seg inn da? Gjennom skorsteinen?»

Men hun stirret hardnakket tilbake.

Han sukket. «Greit, storhertuginne, vi får gå og sjekke det sammen, da.»

 

Leo gikk ut inngangsdøren med Violetta i hælene. Da de nærmet seg blomsterengen på plenen, håpet han at sikkerhetsfolkene hun hadde sett hadde forsvunnet. Hvis ikke hadde de jobbet sin siste dag for ham. Hvis det var paparazzier, og de hadde fått lov til å trenge gjennom den tette ringen av sikkerhetsvakter han hadde gitt ordre om at skulle omringe stedet, ville også sikkerhetssjefen bli arbeidsledig, årelang tjeneste til tross

Han ville at hun skulle tro at de var helt alene. Han ville ikke at hun skulle tro at hun bare kunne marsjere ut herfra og be en av mennene hans om hjelp. Ikke før han hadde fått tid til å snakke henne til fornuft og overtale henne til å gifte seg med ham.

«Vent her», beordret han da de kom til den gjengrodde plenen.

Selvfølgelig ignorerte hun ham. Hun heiste opp skjørtet og gikk ut på plenen, men fikk øyeblikkelig problemer med å vasse gjennom det høye gresset i høyhælte sko og de utallige underskjørtene. Hun holdt på å snuble og famlet etter hånden hans.

Det høye gresset svaiet i brisen, grenene knirket i varmen og en forskrekket fugl flakset opp mot den trygge himmelen. Ellers var det stille.

«Der ser du», sa han. «Det er ingen her.»

Hun så seg rundt. «Gresset er tråkket ned, og det er en sti som går inn i skogen herfra.»

Pokker heller, hun var smartere enn han hadde blitt fortalt. Villig og anstendig – han kom til å tenke på kommentaren om peniser og sengestolper – ingen av delene hadde vært sant så langt.

«Sannsynligvis et rådyr som lå og slikket sol. Det stakk av da det hørte oss», sa han.

Hun fnøs. «Det …», hun pekte på fordypningen med flatt gress, « … er altfor stort til å ha blitt laget av et rådyr.

Han lot som om han vurderte terrenget og kikket på fjellene bak dem. «Vi er kanskje høyt nok oppe til at det kan ha vært en ulv.»

«En ulv?» skrek hun og presset seg mot ryggen hans.

«Slapp av, den er sikkert borte. Den stakk av med en gang vi kom ut.» Han så ned på henne. «Fornøyd?»

Hun sendte et siste gjennomtrengende blikk mot trærne, men det var ingenting å se der. «Jeg antar at det kan ha vært en fugl.»

Hun slet med å snu seg for å gå tilbake til huset. Frustrert løftet Leo henne opp og bar henne over plenen mot oppkjørselen.

Hva ville hun gjøre hvis han bar henne over dørstokken på vei inn igjen?

Han satte den første foten på grusen.

«Sett meg ned. Jeg kan gå herfra.»

«Det er bare noen få skritt igjen.»

«Du skal ikke bære meg over dørstokken. Sett meg ned. Nå!»

Føyelig? Stryk det også.

«Som du befaler, storhertuginne», spant han.

«Slutt å kalle meg det. Jeg er ikke storhertuginne før midnatt.»

Var han ikke fullstendig klar over det?

Så snart de sarte føttene traff bakken, beveget hun seg bort fra ham og gjorde et stort nummer av å riste på underskjørtene og glatte på kjolen som hun visstnok avskydde. Så fnøs hun litt hånlig og gikk mot huset med det voluminøse skjørtet slepende gjennom grusen. Tjenestepikene hennes ville aldri få skitten ut av det, tenkte han.

Leo ruslet etter henne, merkelig fascinert av de vuggende hoftene under alle stofflagene. Hvordan så beina hennes ut under alt det? Lange? Slanke? Han hadde aldri lurt på det før, og de hadde alltid vært kledd i selskapsklær når de møttes, noe som betydde lange kjoler for henne.

Søsteren hennes var også slank. Hun var en ivrig rytter. Delte Violetta den lidenskapen? Det begynte å gå opp for ham hvor lite han egentlig visste om sin vordende brud. Og at det kunne være nyttig å vite mer hvis han skulle få henne til å ombestemme seg.

En busk i nærheten avbrøt tankerekken hans.

«Beklager, sir», hveste den.

Leo stanset opp. «Jeg tror vi slapp unna med det», svarte han lavt idet Violetta forsvant inn i huset.

Han kikket for alvor opp mot horisonten. En illevarslende sky hadde dukket opp over fjellene i nord. Det var meldt dårlig vær, men ikke før senere på dagen.

«Stormen beveger seg ganske raskt, så ta med resten av teamet til porthuset. Alle som kommer til dalen, må uansett kjøre forbi dere der. Jeg ringer når jeg trenger å bli hentet, bare gi meg en time eller to.»

«Ja vel, sir.»

Busken raslet idet vakten begynte å krype bort.

«Vent. Sjekk noe for meg først. Finn ut hva som har skjedd med prinsessens stab. Hun sa at de hadde blitt avskjediget. Finn ut hvor de er, og få dem brakt til slottet.»

«Vi setter i gang med det samme. Vil du at vi skal informere onkelen hennes om hvor hun er?»

«Ja. Fortell ham at hun er trygg hos meg. At det bare var bryllupsnerver, og at vi kommer tilbake til hovedstaden i løpet av kvelden og gifter oss da.»

Håpet han.

«Ja vel, sir. Og … øh … lykke til med prinsessen.»

Lykke? Det hadde ingenting med dette å gjøre. San Nicolo sto på spill, og han var forberedt på å bruke alle overtalelsesevnene sine for å overbevise den lille rømlingen om at et ekteskap med ham ville være til hennes fordel.

